बागलुङ क्लबलाई उपाधि
आयोजक बागलुङ क्रिकेट क्लबले सोमबार पाँचौं धौलागिरि कप टी–२० क्रिकेटको उपाधि जितेको छ । आयोजकले फाइनलमा राइजिङ क्रिकेट एकेडेमी पोखरालाई ५२ रनले हरायो ।
बागलुङ — आयोजक बागलुङ क्रिकेट क्लबले सोमबार पाँचौं धौलागिरि कप टी–२० क्रिकेटको उपाधि जितेको छ । आयोजकले फाइनलमा राइजिङ क्रिकेट एकेडेमी पोखरालाई ५२ रनले हरायो ।पहिलो ब्याटिङ गरेको बागलुङको जितमा ओपनर पूरनसिंह ठकुरी र पाँचौं नम्बरका व्याट्सम्यान किरण ठगुन्नाको अर्धशतकमा जित हात पारेको हो । किरणले ४१ बलमा ६९ र पूरनसिंहले ४९ बलमा ५२ रनप्रेरित बागलुङले १ सय ७५ रन जोडेको थियो । राइजिङका विनय भण्डारीले ३ तथा करण केसी र मुकिल यादवले २–२ विकेट लिए । खराब सुरुआत गरेको राइजिङले १ सय २३ रनमा समेटियो । ओपनर करण केसीले सर्वाधिक ३८ र विनय भण्डारीले ३७ रन जोडेका थिए । अन्य खेलाडीले दोहोरो अंकसमेत रन जोड्न सकेनन् । विजेताले १ लाख ११ हजार १ सय ११ रुपैयाँ पुरस्कार पायो । उपविजेताको भागमा ५५ हजार ५ सय ५५ रुपैयाँ पऱ्यो । बागलुङका किरण ठगुन्ना म्यान अफ द सिरिज भए । उनले १० हजारसहित डोगी मोबाइल पुरस्कार पाए । किरणले १ सय ४३ रन बनाउनुका साथै ७ विकेट लिएका थिए । प्रतियोगितामा ११ विकेट लिएका बागलुङकै विक्रम सोब उत्कृष्ट बलर र १ सय ९१ रन बनाएका पूरनसिंह ठकुरी उत्कृष्ट ब्याट्सम्यान भए । दुवैले समान ५ हजार पुरस्कार पाए । 